## Pravilnik o popisu stručnih poslova zaštite od ionizirajućeg zračenja, uvjetima koje trebaju ispunjavati ovlašteni stručni tehnički servisi i načinu ovlašćivanja

### NN 77/2007 (25.7.2007.), Pravilnik o popisu stručnih poslova zaštite od ionizirajućeg zračenja, uvjetima koje trebaju ispunjavati ovlašteni stručni tehnički servisi i načinu ovlašćivanja

# MINISTARSTVO ZDRAVSTVA I SOCIJALNE SKRBI

2446

Na
temelju članka 36. stavka 2. Zakona o zaštiti od ionizirajućeg zračenja i
sigurnosti izvora ionizirajućeg zračenja (»Narodne novine« broj 64/06) ministar
zdravstva i socijalne skrbi donosi

## PRAVILNIK

### O POPISU STRUČNIH POSLOVA ZAŠTITE OD IONIZIRAJUĆEG ZRAČENJA, UVJETIMA KOJE TREBAJU ISPUNJAVATI OVLAŠTENI STRUČNI TEHNIČKI SERVISI I NAČINU OVLAŠĆIVANJA

Članak 1.

Ovim
pravilnikom propisuju se stručni poslovi zaštite od ionizirajućeg zračenja,
uvjeti koje moraju ispuniti ovlašteni tehnički servisi i način ovlašćivanja
stručnih tehničkih servisa za obavljanje stručnih poslova zaštite od
ionizirajućeg zračenja.

Članak 2.

Stručni
poslovi zaštite od ionizirajućeg zračenja za koje je potrebno ovlaštenje su:

1.
mjerenje osobnog ozračenja izloženih radnika ili
osoba koje se obučavaju ili obrazuju za rad s izvorima ionizirajućeg zračenja
(osobna dozimetrija);

2.
ispitivanje rendgenskih uređaja, akceleratora i drugih uređaja koji proizvode
ionizirajuće zračenje, te davanje mišljenja s procjenom opasnosti na osnovi
mjerenja i proračuna;

3.
ispitivanje zatvorenih radioaktivnih izvora i uređaja s radioaktivnim izvorima,
te davanje mišljenja s procjenom opasnosti na osnovi mjerenja i proračuna;

4.
ispitivanje prostorija u kojima se radi s izvorima ionizirajućeg zračenja te
izradba dokumenata s procjenom opasnosti za prostore i prostorije u kojima se
obavljaju djelatnosti s izvorima ionizirajućeg zračenja;

5.
ispitivanje i praćenje vrste i aktivnosti radioaktivnih tvari u zraku, tlu,
moru, rijekama, jezerima, podzemnim vodama, krutim i tekućim oborinama, vodi za
piće, hrani i predmetima opće uporabe;

6.
ispitivanje koncentracije radona i radonovih potomaka u zraku.

Članak 3.

Stručne
poslove zaštite od ionizirajućeg zračenja mogu obavljati stručni tehnički
servisi koje ovlasti Državni zavod za zaštitu od zračenja.

Članak 4.

Za
dobivanje ovlaštenja za obavljanje stručnih poslova zaštite od ionizirajućeg
zračenja stručni tehnički servis mora:

1.
biti registriran pri Trgovačkom sudu za obavljanje poslova zaštite od
ionizirajućeg zračenja;

2.
zapošljavati najmanje dvije osobe visoke stručne spreme s najmanje pet godina
iskustva na poslovima zaštite od ionizirajućeg zračenja, od kojih jedna osoba
mora biti diplomirani inženjer fizike;

3.
osigurati za djelatnike koji rade s izvorima ionizirajućeg zračenja mjerenje
osobnog ozračenja, zdravstveni nadzor i posebnu
stručnu izobrazbu glede primjene mjera zaštite od ionizirajućeg zračenja,

4.
raspolagati radnim prostorom u vlasništvu ili zakupu koji omogućuje obavljanje
poslova za koje se traži ovlaštenje,

5.
raspolagati mjernim uređajima i ostalom opremom neophodnom za obavljanje
poslova za koje se traži ovlaštenje, umjerene u skladu s pozitivnim propisima,

6.
imati opisane postupke provedbe poslova (metodologiju) za koje se traži
ovlaštenje,

7.
biti akreditiran prema zahtjevima norme HRN EN ISO/IEC 17025 za mjerne metode
potrebne za obavljanje stručnih poslova zaštite od ionizirajućeg zračenja.

Članak 5.

Mjerne
metode iz članka 4. točke 7. ovoga pravilnika koje stručni tehnički servis mora
akreditirati su:

1.
mjerenje Hp(10) s osobnim dozimetrima za stručne
poslove zaštite od ionizirajućeg zračenja iz članka 2. točke 1. ovoga
pravilnika;

2.
mjerenje dozimetrijskih veličina u izlaznom snopu rendgen uređaja, tj. kerma u zraku, brzina kerme u zraku, produkt doze i duljine polja, te produkt
doze i površine polja za stručne poslove zaštite od ionizirajućeg zračenja iz
članka 2. točke 2. ovoga pravilnika;

3.
mjerenje prostornog ekvivalenta doze (H\*(10) i brzine prostornog ekvivalenta
doze (H\*(10)/t) s prijenosnim mjerilima ionizirajućeg zračenja za stručne
poslove zaštite od ionizirajućeg zračenja članka 2. iz točke 3. i 4. ovoga
pravilnika;

4.
provedba visokorezolucijske gama spektrometrije
za stručne poslove zaštite od ionizirajućeg zračenja iz članka 2. točke 5.
ovoga Pravilnika;

5.
mjerenje koncentracije radona i radonovih
potomaka za stručne poslove zaštite od ionizirajućeg zračenja iz članka 2.
točke 6. ovoga pravilnika.

Članak 6.

Stručni
tehnički servis koji ispunjava uvjete iz članka 4. ovoga pravilnika podnosi
zahtjev za davanje ovlaštenja za obavljanje stručnih poslova zaštite od
ionizirajućeg zračenja Državnom zavodu za zaštitu od zračenja.

Uz
zahtjev se prilaže:

1.
izvadak iz registra Trgovačkog suda,

2.
popis djelatnika koji će obavljati stručne poslove zaštite od ionizirajućeg
zračenja s dokazom o njihovoj stručnoj spremi i iskustvu na poslovima zaštite
od ionizirajućeg zračenja,

3.
dokaz da je za djelatnike koji rade s izvorima ionizirajućeg zračenja osigurano
mjerenje osobnog ozračenja, zdravstveni nadzor i
posebna stručna izobrazba glede primjene mjera zaštite od ionizirajućeg
zračenja,

4.
dokaz o ispunjavanju uvjeta glede prostora i tehničke opremljenosti,

5.
popis mjernih uređaja potrebnih za obavljanje poslova za koje se traži
ovlaštenje,

6.
opisane postupke provedbe poslova (metodologiju) za koje se traži ovlaštenje,

7.
ovjereni preslik potvrde o akreditaciji prema
zahtjevima norme HRN EN ISO/IEC 17025 za mjerne metode potrebne za obavljanje
poslova za koje se traži ovlaštenje.

Članak 7.

U
postupku izdavanja potvrde o akreditaciji prema zahtjevima norme HRN EN ISO/IEC
17025, akreditacijsko tijelo ocjenjuje osposobljenost i opremljenost stručnog
tehničkog servisa sukladno odredbama pravilnika iz članka 29. stavka 1. Zakona
o zaštiti od ionizirajućeg zračenja i sigurnosti izvora ionizirajućeg zračenja.

Članak 8.

Državni
zavod za zaštitu od zračenja na temelju pisanog zahtjeva i priložene
dokumentacije daje rješenje kojim se stručni tehnički servis ovlašćuje za
obavljanje određenih stručnih poslova zaštite od ionizirajućeg zračenja.

Članak 9.

Rješenje
iz članka 8. ovoga pravilnika izdaje se na rok sukladan važenju potvrde o
akreditaciji prema zahtjevima norme HRN EN ISO/IEC 17025.

Tri
mjeseca prije isteka roka iz stavka 1. ovoga članka postupak za dobivanje
ovlaštenja obnavlja se na zahtjev ovlaštenog stručnog tehničkog servisa.

Članak 10.

Ovlaštenom
stručnom tehničkom servisu Državni zavod za zaštitu od zračenja oduzet će
ovlaštenje za obavljanje određenih stručnih poslova zaštite od ionizirajućeg
zračenja i prije isteka roka iz članka 7. ovoga pravilnika ako se inspekcijskim
nadzorom utvrdi da je prestao udovoljavati propisanim uvjetima ili ako u roku
određenom rješenjem o inspekcijskom nadzoru ne otkloni utvrđene nedostatke.

Članak 11.

Popis
ovlaštenih stručnih tehničkih servisa objavljuje se u »Narodnim novinama« i na
internetskim stranicama Državnog zavoda za zaštitu od zračenja.

Članak 12.

Rješenja
kojima su pravne osobe ovlaštene za obavljanje stručnih poslova zaštite od
zračenja ostaju na snazi sukladno članku 56. Zakona o zaštiti od ionizirajućih
zračenja i sigurnosti izvora ionizirajućeg zračenja.

Pravne
osobe iz stavka 1. ovog članka, 6 mjeseci prije isteka navedenog roka moraju
podnijeti zahtjev za izdavanje rješenja u smislu članka 8. ovoga Pravilnika.

Članak 13.

Državni
zavod za zaštitu od zračenja vodi upisnik ovlaštenih stručnih tehničkih
servisa.

Ovlašteni
stručni tehnički servisi upisani u upisnik dužni su prijaviti Državnom zavodu
za zaštitu od zračenja sve promjene nastale u uvjetima propisanim ovim
pravilnikom te o istom priložiti dokaze.

Članak 14.

Ovaj
pravilnik stupa na snagu osmoga dana od dana objave u »Narodnim novinama«.

Klasa:
011-02/07-01/11

Urbroj: 534-07-01-07-1

Zagreb,
17. srpnja 2007.

Ministar

zdravstva i socijalne skrbi

**prof****. dr. sc. Neven Ljubičić, v. r.**

Pravilnik, NN 77/2007-2446
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)